
	PJESA 1: PËRMBLEDHJE EKZEKUTIVE (maksimumi 2 faqe)

	PËRKUFIZIMI I PROBLEMIT
[bookmark: PerkufizimProblemi]Cili është problemi në shqyrtim dhe cilat janë shkaqet e tij? Jepni arsyet e nevojës së ndërhyrjes së qeverisë. (jo më shumë se 10 rreshta) 

Ligji nr. 111/2017 “Për ndihmën juridike të garantuar nga shteti”, në zbatimin e tij praktik, ka evidentuar boshllëqe dhe kufizime që pengojnë aksesin efektiv në drejtësi të grupeve vulnerabël. Konkretisht, kuadri ligjor ekzistues nuk mbulon kategori të caktuara përfituesish si viktimat e terrorizmit, personat që kërkojnë njohjen e statusit të aftësisë së kufizuar dhe sinjalizuesit e shkeljeve të së drejtës së BE-së. Procedurat ekzistuese janë të ngadalta dhe të papërshtatshme për rastet urgjente që kërkojnë mbrojtje të menjëhershme, si rastet e dhunës në familje dhe trafikimit. Mungojnë gjithashtu mekanizmat e qartë për mbulimin e shpenzimeve kadastrale, noteriale dhe të ekzekutimit të vendimeve gjyqësore, duke lënë përfituesit të ekspozuar ndaj barrës financiare edhe pasi u është njohur e drejta për ndihmë juridike falas. Në këto kushte, ndërhyrja e qeverisë është e domosdoshme për të siguruar funksionimin efektiv të ofrimit të ndihmës juridike falas, për të garantuar mbrojtje të barabartë procedurale, për të përmbushur detyrimet e përafrimit me BE-në dhe për të forcuar aksesin në drejtësi si një të drejtë themelore të njeriut.

	OBJEKTIVAT
[bookmark: Objektivat]Cilat janë objektivat dhe rezultatet e synuara të propozimit? (jo më shumë se 7  rreshta)
Propozimi ka si objektiv:
· [bookmark: _Hlk222475426]Zgjerimin e kategorive të veçanta përfituese duke mbuluar viktimat e terrorizmit, sinjalizuesit, personat me aftësi të kufizuara dhe komunitetin rom e egjiptian;
· Thjeshtimin e procedurave administrative për përfitimin e ndihmës juridike parësore duke reduktuar barrën për kërkuesit;
· Zgjerimin e mbulimit të shpenzimeve të domosdoshme kadastrale, noteriale dhe përmbarimore në fazën e ekzekutimit;
· Harmonizimin e legjislacionit kombëtar me standardet dhe direktivat e BE-së nëpërmjet adresimit të boshlliqeve të identifikuara.
Si pasojë e ndërhyrjes synohet rritja e aksesit real dhe të barabartë në drejtësi për individët me të ardhura dhe pasuri të pamjaftueshme, ulja e barrës financiare që pengon ekzekutimin e vendimeve gjyqësore, rritja e cilësisë së shërbimit të ndihmës juridike dytësore, mbrojtje më e gjerë dhe efektive ndaj kategorive vulnerabël, si dhe rritja e përputhshmërisë së kuadrit ligjor vendas me Direktivat e Bashkimit Evropian 

	[bookmark: _Hlk222475534]OPSIONET E POLITIKAVE
Cilat janë opsionet kryesore të politikave? Duhet të bëni krahasimin e avantazheve/përfitimeve kryesore dhe të dizavantazheve/kostove të opsioneve të mundshme.  (jo më shumë se 7 rreshta)
Opsioni 0 – Ruajtja e status quo-së (mosndërhyrja)
· Avantazhe: Nuk kërkon burime shtesë financiare dhe njerëzore.
· Disavantazhe: Vazhdon kufizimi i aksesit në drejtësi për grupet vulnerabël, mbeten jashtë mbulimit kategori si viktimat e terrorizmit, sinjalizuesit dhe personat me aftësi të kufizuara, mungojnë procedurat e përshpejtuara për rastet emergjente, shpenzimet kadastrale, noteriale dhe përmbarimore vazhdojnë të mbeten barrë për përfituesit, mos-harmonizimi me direktivat e BE-së.
Opsioni 1 – Përmirësimi i zbatimit të kuadrit ekzistues ligjor (opsion jo rregullator)
· Avantazhe: Ka kosto të ulëta zbatimi, nuk kërkon ndryshime legjislative por mund të përmirësojë informimin e publikut dhe monitorimin e cilësisë së shërbimit.
· Disavantazhe: Nuk adreson boshllëqet e ligjit, nuk mundëson zgjerimin e kategorive përfituese, nuk krijon bazë ligjore për procedurat e përshpejtuara dhe mbulimin e shpenzimeve të ekzekutimit; nuk plotëson detyrimet e harmonizimit me acquis të BE-së.
Opsioni 2 – Ndryshimi i ligjit Nr. 111/2017 (opsioni i preferuar)
· Avantazhe: Adreson të gjitha problematikat e evidentuara, zgjeron kategoritë përfituese, krijon procedura të përshpejtuara për rastet emergjente, mbulon shpenzimet kadastrale, noteriale dhe përmbarimore, forcon koordinimin ndërinstitucional, harmonizon legjislacionin me direktivat e BE.
· Disavantazhe: Kërkon miratimin e akteve nënligjore zbatuese, si dhe kërkon kosto shtesë për mbulimin e kategorive të reja përfituese dhe shpenzimeve të ekzekutimit.
Opsioni 3 – Miratimi i një ligji të ri
· Avantazhe: Mundëson adresimin e plotë të problematikave dhe ristrukturimin e plotë të sistemit. 
· Disavantazhe: Kërkon kosto më të larta hartimi dhe zbatimi, si dhe kohë të gjatë përgatitjeje. Përfitimet janë të njëjta me Opsionin 2, duke e bërë këtë opsion të pajustifikuar nga pikëpamja e kostos dhe eficiencës.

	ANALIZA E NDIKIMEVE
Cilat janë ndikimet e opsionit të preferuar? Kjo duhet të përshkruajë ndikimet në mënyrë sasiore  (monetare) dhe cilësore (narrative) mbi buxhetin dhe grupet e tjera të prekura. (jo më shumë se 10 rreshta)
Opsion 2
Perfitimet Lekë
[image: ]
Kosto Lekë
[image: ]
Opsioni i preferuar për realizimin e ndërhyrjes është Opsioni 2, për ndryshimin e ligjit nr. 111/2017  “Për ndihmën juridike të garantuar nga shteti”. Ky rezultat bazohet në faktorët e mëposhtëm:
Sa i përket ndikimit monetar, ndryshimi i ligjit ka një ndikim të drejtpërdrejtë mbi buxhetin shtetëror për shkak të mbulimit të shpenzimeve kadastrale dhe noteriale, tarifave të tjera të domosdoshme gjatë procesit të ekzekutimit të vendimit. Megjithatë, përfitimet që vijnë sa i takon mbrojtjes së të drejtave themelore e justifikojnë koston financiare.
[bookmark: _Hlk230876700]Qytetarët dhe grupet vulnerabël: viktimat e dhunës, terrorizmit, trafikimit, personat me aftësi të kufizuara dhe komuniteti rom e egjiptian përfitojnë akses real dhe efektiv në drejtësi, duke eliminuar barrierat financiare dhe procedurale.
Viktimat në situata emergjente: procedura e përshpejtuar garanton mbrojtje të menjëhershme juridike, duke reduktuar rrezikun e dëmtimit të mëtejshëm të të drejtave. 
Avokatët: trajnimi i specializuar rrit cilësinë e shërbimit dhe profesionalizmin në kategori të veçanta çështjesh.  
Qeveria dhe institucionet publike: harmonizimi me direktivat e BE-së përmbush detyrimet e integrimit evropian dhe forcon pozicionin e Shqipërisë në procesin e anëtarësimit. 
Gjykatat dhe shërbimi përmbarimor: Rritje të efikasitetit të proceseve gjyqësore, pasi më shumë qytetarë do të kenë akses në përfaqësim ligjor, si dhe reduktim i pengesave në ekzekutimin e vendimeve gjyqësore, për shkak të mbulimit të shpenzimeve të ekspertëve për përfituesit e ndihmës juridike falas.

	ARSYETIMI I OPSIONIT TË PREFERUAR 
Shpjegoni arsyet për zgjedhjen e opsionit të preferuar. Ju lutemi jepni nëse është e mundur koston dhe përfitimin me vlerë të përcaktuar monetare. (jo më shumë se 7 rreshta)
Opsioni i zgjedhur është opsioni nr. 2, pasi është i vetmi opsion nëpërmjet të cilit adresohet problemi dhe arrihen objektivat. Edhe nga pikëpamja e teknikës legjislative është opsioni i preferuar për shkak se nuk parashikohet të kryhen ndryshime që prekin më shumë 50% të dispozitave të ligjit. Ndryshimi i ligjit është mjet i mjaftueshëm dhe i përshtatshëm, pasi problematikat e evidentuara mund të adresohen më së miri me ndryshimin e dispozitave në fuqi. Edhe sipas analizave të kryera rezulton se ai është opsioni më i përshtatshëm dhe me më pak kosto. Problemi ka karakter legjislativ dhe çdo opsion me karakter jorregullator nuk i shërben qëllimit dhe arritjes së objektivave. 

Kostoja e përllogaritur në total e opsionit të preferuar mbi buxhetin e shtetit gjatë periudhës 3-vjeçare menjëherë pas miratimit të ligjit (kostoja në total në milionë  lek, çmimet aktuale, në terma nominalë):
	[bookmark: viti1]Viti 1
	Viti 2
	Viti 3

	18 012 977
	18 518 135
		 19 591 829	




	KONSULTIMI
Jepni një përmbledhje të çdo konsultimi të kryer (me kë dhe si jeni konsultuar? (jo më shumë se 5 rreshta)

Pas hartimit të projektligjit, do të vijohet me publikimin e tij në regjistrin elektronik për njoftimet dhe konsultimet publike, si dhe me organizimin e takimeve konsultative me grupet e interesit. Nëpërmjet këtij procesi, Ministria e Drejtësisë do të shqyrtojë dhe vlerësojë propozimet e përcjella nga qytetarët apo subjekte të tjera, për ndryshime në ligjin për ndihmën juridike të garantuar nga shteti. 

	ZBATIMI DHE MONITORIMI
[bookmark: ZbatimiMonitorimi]Si do të organizohen zbatimi dhe monitorimi?(jo më shumë se 5 rreshta)

Zbatimi i nismës për ndryshimet në ligjin për ndihmën juridike falas do të organizohet në bashkëpunim midis aktorëve kryesorë, përkatësisht me Ministrinë e Drejtësisë, Drejtorinë e Ndihmës Juridike Falas, Dhomën Kombëtare të Avokatisë dhe njësitë e vetëqeverisjes vendore. Brenda tre muajve nga hyrja në fuqi, do të miratohen aktet nënligjore të nevojshme, përfshirë formularët standardë, procedurat e pagesës së shpenzimeve të ekspertëve dhe formatin  standard të vendimit për caktimin e avokatit në rastet e procedurës së përshpejtuar. Monitorimi do të kryhet nga Ministria e Drejtësisë dhe Drejtoria e Ndihmës Juridike Falas, nëpërmjet statistikave dhe analizës së ndikimit të politikës së propozuar në bazë periodike vjetore. 


[bookmark: _Toc506919731]
	PJESA 2: BAZA KRYESORE E ANALIZËS DHE E PROVAVE 



Historik
Jepni kontekstin e politikës.
 
E drejta për akses efektiv në drejtësi dhe për një proces të rregullt ligjor përbën një nga parimet themelore të shtetit të së drejtës të garantuar nga Kushtetuta dhe neni 6 i Konventës Evropiane për të Drejtat e Njeriut. 
Në zbatim të këtyre parimeve, në përmbushje të detyrimeve ndërkombëtare të Republikës së Shqipërisë, si dhe në kuadër të Reformës në Drejtësi, u miratua ligji nr. 111/2017 “Për ndihmën juridike të garantuar nga shteti”, i cili ka hyrë në fuqi më 1 qershor 2018. 

Ky ligj ofroi një frymë të re, në sinkron me kërkesat dhe legjislacionin e Bashkimit Evropian, ku një nga risitë kryesore të tij ishte krijimi i një rrjeti institucional që ngarkohen me përgjegjësinë e ofrimit të shërbimeve të ndihmës juridike për secilën formë të ndihmës juridike, përkatësisht ndihmën juridike parësore, dytësore, përjashtimin nga të gjitha shpenzimet e procesit gjyqësor deri në ekzekutimin e vendimit.

Megjithatë, krahas efekteve pozitive që ka sjellë zbatimi i ligjit për ndihmën juridike të garantuar nga shteti, në ofrimin një shërbimi ligjor cilësor dhe garantimin e parimit të barazisë së armëve midis palëve, përvoja e fituar nga zbatimi i tij praktik, si dhe monitorimet dhe auditimet institucionale, kanë evidentuar mangësi dhe boshllëqe ligjore. Gjithashtu, nevoja për ndërhyrje në ligjin nr. 111/2017 lind edhe me qëllim garantimin e përputhshmërisë së legjislacionit shqiptar me acquis e Bashkimit e Evropian. 
Problemi në shqyrtim
Përshkruani natyrën e problemit.
Identifikoni shkaqet e problemit.
Përshkruani shtrirjen e problemit.
Identifikoni grupet e prekura nga ky problem - qeveria / biznesi / shoqëria civile / qytetarët.
Vlerësoni nëse problemi mund të trajtohet ose jo përmes një ndryshimi të politikave.

Natyra e problemit lidhet me vakumin ligjor, me problematikat e hasura gjatë zbatimit të ligjit deri më tani, me nevojën për harmonizimin e tij të plotë me direktivat dhe standardet e Bashkimit Evropian, si dhe me masat e parashikuara në strategjitë kombëtare.
Shkaqet e këtij problemi janë të shumëfishta dhe të ndërlidhura. Së pari, kuadri ligjor ekzistues nuk mbulon kategori të rëndësishme përfituesish, si viktimat e terrorizmit, sinjalizuesit e shkeljeve të së drejtës së BE-së dhe personat që kërkojnë njohjen e statusit të aftësisë së kufizuar. Së dyti, procedurat ekzistuese janë të ngadalta dhe të papërshtatshme për situata që kërkojnë mbrojtje të menjëhershme, si rastet e dhunës në familje dhe trafikimit. Së treti, mbulimi i pamjaftueshëm i shpenzimeve kadastrale, noteriale dhe përmbarimore në fazën e ekzekutimit të vendimeve gjyqësore i ekspozon përfituesit ndaj barrëve financiare edhe pasi u është njohur e drejta për ndihmë juridike falas. Së katërti, barra e lartë administrative dhe niveli i ulët i informimit të publikut, veçanërisht i grupeve vulnerabël, pengojnë aksesin në shërbime juridike. Së fundi, mungesa e koordinimit ndërinstitucional dhe e specializimit të avokatëve për kategori të veçanta çështjesh ul ndjeshëm cilësinë e mbrojtjes juridike të ofruar. 
Problemi ka shtrirje kombëtare dhe prek funksionimin e përgjithshëm të ofrimit të ndihmës juridike të garantuar nga shteti në të gjitha fazat e procesit gjyqësor. Nga pikëpamja kohore, mangësitë janë evidentuar gjatë gjithë periudhës së zbatimit të ligjit që nga miratimi i tij në vitin 2017, deri më tani.
Grupet e prekura nga ky problem janë:
Qytetarët dhe grupet vulnerabël: të cilët përballen drejtpërdrejt me aksesin e kufizuar në drejtësi, me barrën financiare të shpenzimeve gjyqësore dhe të ekzekutimit, si dhe me mbrojtje të vonuar në situata emergjente ku çdo vonesë mund të ketë pasoja të rënda për jetën dhe sigurinë e tyre.
Qeveria dhe institucionet publike - Institucionet shtetërore përgjegjëse për hartimin, zbatimin dhe monitorimin e politikës së ndihmës juridike falas, si Drejtoria e Ndihmës Juridike Falas dhe Ministria e Drejtësisë, preken nga ky problem pasi vakumi ligjor prek fushën e veprimtarisë së tyre dhe cenon përmbushjen e detyrimeve për përafrim me acquis e Bashkimit Evropian. 
Avokatët: Avokatët që ofrojnë ndihmë juridike dytësore preken nga mungesa e trajnimit të specializuar dhe fragmentarizimi i përfaqësimit juridik ndër fazat e ndryshme procedurale, çka ul cilësinë e shërbimit të ofruar.
Gjykatat dhe shërbimi përmbarimor: Mangësitë e kuadrit ligjor ekzistues ndikojnë drejtpërdrejt në efektivitetin e proceseve gjyqësore dhe përmbarimore. Barra financiare që u imponohet përfituesve të ndihmës juridike falas në fazën e ekzekutimit të vendimeve, duke përfshirë shpenzimet kadastrale, noteriale, përmbarimore dhe tarifat e ekspertëve kur prania e tyre është e detyrueshme sipas legjislacionit procedural sjell zvarritje procedurale dhe pamundësi në realizimin e plotë të vendimeve gjyqësore. Kjo situatë cenon thelbin e aksesit efektiv në drejtësi, pasi një vendim gjyqësor i pashfrytëzueshëm për shkak të barrëve financiare të ekzekutimit e bën të drejtën formale të fituar në gjykatë praktikisht të pavlefshme. 
Problemi i identifikuar është i tillë që mund të trajtohet në mënyrë efektive vetëm përmes një ndryshimi të politikave, konkretisht përmes ndërhyrjes në kuadrin ligjor në fuqi. Kjo për faktin se mangësitë dhe boshllëqet e evidentuara kanë natyrë legjislative dhe burojnë drejtpërdrejt nga përmbajtja e ligjit nr. 111/2017 “Për ndihmën juridike të garantuar nga shteti”. Alternativa e ruajtjes së status quo-së nuk adreson shkaqet e problemit dhe mosndërhyrja do të sillte kosto më të larta sociale, përfshirë rrezikun e cenimit të të drejtave themelore dhe të mosrealizimit të detyrimeve ndërkombëtare të shtetit. Në përfundim, duke marrë në konsideratë natyrën legjislative të problemit, shkaqet e tij dhe nevojën për harmonizim me acquis të Bashkimit Evropian, konstatohet se problemi kërkon domosdoshmërisht ndryshim të politikave publike përmes ndërhyrjes ligjore. Një ndërhyrje e tillë konsiderohet e nevojshme, e përshtatshme dhe proporcionale për të garantuar funksionimin efektiv të ofrimit të ndihmës juridike dhe për të siguruar akses real dhe të barabartë në drejtësi.
Arsyeja e ndërhyrjes 
1. Shpjegoni pse qeveria e sheh të nevojshme të ndërhyjë.
2. Shpjegoni se çfarë shpreson të trajtojë qeveria nëpërmjet kësaj ndërhyrjeje.
3. Shpjegoni se si i mbështet kjo ndërhyrje objektivat e nivelit të lartë të qeverisë.
4. Rendisni punën ekzistuese që është realizuar tashmë.
[bookmark: _Toc506919735]Ndërhyrja e qeverisë është e nevojshme për shkak se aksesi në drejtësi përbën një të drejtë themelore kushtetuese, garantimi i së cilës është detyrim i drejtpërdrejtë i shtetit. Zbatimi praktik i ligjit nr. 111/2017 ka dëshmuar se kuadri ligjor ekzistues nuk arrin të sigurojë mbrojtje reale për grupet më vulnerabël të shoqërisë, duke krijuar një hendek të qartë midis të drejtës formale dhe aksesit efektiv në drejtësi. Ky hendek manifestohet në disa dimensione të ndërlidhura, ku disa kategori individësh mbeten jashtë mbulimit ligjor, procedurat ekzistuese janë të papërshtatshme për situata urgjente dhe barra financiare e shpenzimeve kadastrale, noteriale, përmbarimore dhe e tarifave të ekspertëve gjatë fazës së ekzekutimit e bën të drejtën e fituar në gjykatë praktikisht të pavlefshme. Për më tepër, detyrimet që rrjedhin nga procesi i integrimit evropian dhe nevoja për transpozimin e direktivave të BE-së e bëjnë ndërhyrjen legjislative të domosdoshme.
Nëpërmjet kësaj ndërhyrjeje, qeveria synon të trajtojë katër dimensione kryesore të problemit. Dimensioni i parë është zgjerimi i mbrojtjes juridike duke përfshirë kategoritë e reja përfituese të tilla si: viktimat e terrorizmit, sinjalizuesit, personat me aftësi të kufizuara dhe komunitetin rom e egjiptian dhe duke siguruar vijueshmëri të përfaqësimit nga i njëjti avokat në të gjitha fazat procedurale. Dimensioni i dytë është eliminimi i barrëve financiare që pengojnë aksesin efektiv në drejtësi, veçanërisht në fazën e ekzekutimit të vendimeve gjyqësore, duke mbuluar shpenzimet kadastrale, noteriale, përmbarimore dhe tarifat e ekspertëve kur prania e tyre është e detyrueshme sipas legjislacionit procedural. Dimensioni i tretë është modernizimi i sistemit të ofrimit të ndihmës juridike nëpërmjet krijimit të procedurave të përshpejtuara për rastet emergjente dhe specializimit të avokatëve për kategori të veçanta çështjesh, duke garantuar mbrojtje të menjëhershme dhe cilësore për grupet vulnerabël. Dimensioni i katërt është forcimi i koordinimit ndërinstitucional nëpërmjet përfshirjes së njësive të vetëqeverisjes vendore dhe rritjes së rolit të DNJF-së, duke e kthyer ndihmën juridike nga një e drejtë formale në një shërbim real dhe të aksesueshëm për të gjithë.
Kjo ndërhyrje mbështet drejtpërdrejt objektivat e nivelit të lartë të qeverisë për forcimin e shtetit të së drejtës, garantimin e të drejtave themelore të njeriut dhe përmirësimin e aksesit në drejtësi për të gjithë qytetarët, veçanërisht për grupet në nevojë dhe kategoritë vulnerabël. Gjithashtu, ndërhyrja kontribuon në përmbushjen e angazhimeve të procesit të integrimit evropian, duke përmirësuar përputhshmërinë e legjislacionit kombëtar me acquis të Bashkimit Evropian dhe duke mbështetur zbatimin  strategjive kombëtare përkatëse. Në këtë mënyrë, projektligji ndihmon në rritjen e besimit të publikut në sistemin e drejtësisë dhe në institucionet shtetërore.
Ndërhyrja është në përputhje të plotë me objektivat strategjike të qeverisë me qëllim forcimin e shtetit të së drejtës, garantimin e të drejtave themelore të njeriut dhe përmirësimin e aksesit në drejtësi për të gjithë qytetarët, veçanërisht për grupet në nevojë dhe kategoritë vulnerabël. Së pari, projektligji është i parashikuar shprehimisht në Programin e Përgjithshëm Analitik të Projektakteve për vitin 2026, miratuar me vendimin nr. 812, datë 30.12.2025 të Këshillit të Ministrave, duke përbërë kështu një detyrim të programuar qeveritar. Së dyti, ndërhyrja mbështet drejtpërdrejt objektivat e Strategjisë Ndërsektoriale të Drejtësisë 2024-2030, miratuar me vendimin nr. 787, datë 18.12.2024, të Këshillit të Ministrave. Së treti, projektligji është në përputhje të plotë me Planin Kombëtar për Integrimin Evropian 2024-2026, miratuar me vendimin nr. 16, datë 11.1.2024, Këshillit të Ministrave, sipas të cilit ky projektligj është i përfshirë ndër aktet për përafrimin me acquis të BE-së në grup-kapitullin 1 “Themelorët”, duke kontribuar konkretisht në transpozimin e Direktivave 2012/29/BE, 2017/541/BE dhe 2019/1937/BE, 2016/1919/BE.
Në kuadër të këtij procesi, deri më tani  janë ndërmarrë një sërë veprimesh paraprake me qëllim analizimin dhe vlerësimin e nevojës së ndryshimit të ligjit nr. 111/2017 “Për ndihmën juridike të garantuar nga shteti”. Me urdhrin e Ministrit të Drejtësisë nr. 52, datë 29.04.2025, është ngritur grupi i punës i cili ka vlerësuar nevojën për ndryshim, në zbatim edhe të rekomandimeve të Kontrollit të Lartë të Shtetit. Janë përgatitur tabelat e përputhshmërisë dhe tabelat e vlerësimit të boshlliqeve në legjislacion me qëllim harmonizimin e legjislacionit shqiptar me direktivat Bashkimit Evropian. Gjithashtu, janë marrë në konsideratë propozimet e përcjella nga Drejtoria e Ndihmës Juridike Falas, si institucioni që zbaton politikën shtetërore në fushën e ndihmës juridike, e cila është asistuar nga UNDP.

Objektivi i politikës
Vendosni objektiva që korrespondojnë me problemin dhe shkaqet e tij.
Sigurohuni që objektivat e vendosur të korrespondojnë me ato të dhëna në përmbledhjen ekzekutive, por më të detajuara. 
Sigurohuni që objektivat janë specifikë, të matshëm, të arritshëm, realë dhe në kohë.
Objektivi 1: Zgjerimi i kategorive të veçanta përfituese
Shtimi i kategorive të reja përfituese duke përfshirë viktimat e terrorizmit, sinjalizuesit e shkeljeve të së drejtës së BE-së, personat që kërkojnë njohjen e statusit të aftësisë së kufizuar dhe komuniteti rom e egjiptian, në nenin 11 të ligjit, me efekt nga data 1 janar 2027.
Objektivi 2: Thjeshtimi i procedurave administrative për ndihmën juridike parësore
Reduktimi i barrës administrative për kërkuesit e ndihmës juridike parësore nëpërmjet ndryshimit të nenit 17, ku zëvendësohet dokumentacioni justifikues me vetëdeklarim të thjeshtuar të shoqëruar vetëm me dokument identifikimi, me efekt nga data 1 janar 2027.
Objektivi 3: Zgjerimi i mbulimit të shpenzimeve kadastrale, noteriale, përmbarimore dhe tarifave të ekspertëve
Mbulimi i plotë i shpenzimeve kadastrale, noteriale, përmbarimore dhe tarifave të ekspertëve gjatë fazës së ekzekutimit të vendimeve gjyqësore për të gjithë përfituesit e ndihmës juridike dytësore, duke eliminuar barrierat financiare që pengojnë realizimin efektiv të vendimeve gjyqësore, me efekt nga data 1 janar 2027. 
Shtimi i përkufizimeve të reja në nenin 3 dhe zgjerimi i përjashtimeve në nenet 5, 25 dhe 29 të ligjit; parashikimi i detyrimit të Agjencisë Shtetërore të Kadastrës dhe dhomave vendore të noterisë për të vënë në dispozicion aktet e nevojshme pa pagesë.
Objektivi 4: Harmonizimi me acquis të Bashkimit Evropian
Përafrimi i plotë i ligjit Nr. 111/2017 me Direktivat e BE-së 2012/29/BE, 2017/541/BE dhe 2019/1937/BE, 2016/1919/BE në përputhje me detyrimet e Planit Kombëtar për Integrimin Evropian 2024-2026, me efekt nga data 1 janar 2027, nëpërmjet transpozimit të kërkesave të direktivave të BE-së, duke adresuar boshllëqet e identifikuara në kategorinë e përfituesve, procedurat e përshpejtuara dhe mbrojtjen e sinjalizuesve.
Përshkrimi i opsioneve të shqyrtuara
Përshkruani opsionin e status quo-së. 
Identifikoni dhe përshkruani të gjitha opsionet e politikave që keni marrë parasysh.
Shpjegoni se si janë identifikuar opsionet e politikës.  
Opsionet e mëposhtme janë vlerësuar në funksion të arritjes së objektivave të politikave:

Opsioni 0 – Ruajtja e status quo-ja ose mos ndryshimi i gjendjes aktuale duke vijuar me kuadrin ligjor ekzistues; 
Opsioni 1  (jo rregullator) – Vetërregullimi;
Opsioni 2 – Ndryshimi i ligjit nr. 111/2017 “Për ndihmën juridike të garantuar nga shteti”;	
Opsioni 3 – Miratimi i një ligji të ri.

Opsionet e politikave janë identifikuar në bazë të analizës së problemit dhe shkaqeve të tij, duke u mbështetur në propozimet e DNJF-së, rekomandimet e KLSH, analizat e kryera gjatë zbatimit të ligjit nr. 111/2017 që nga miratimi i tij në vitin 2017. Gjatë procesit të identifikimit janë shqyrtuar katër opsione kryesore, duke vlerësuar për secilin prej tyre shkallën e adresimit të problemit, koston e zbatimit dhe përputhshmërinë me detyrimet e integrimit evropian të parashikuara në Planin Kombëtar për Integrimin Evropian 2024-2026.
Opsioni 0: Ruajtja e status quo-së
Ky opsion parashikon vijimin e zbatimit të kuadrit ligjor ekzistues të ligjit Nr. 111/2017 pa ndërhyrje të reja normative. Në kushtet e status quo-së, sistemi i ndihmës juridike do të vazhdonte të funksiononte me të gjitha mangësitë e identifikuara gjatë zbatimit praktik të ligjit. Konkretisht:
· Kategori të rëndësishme si viktimat e terrorizmit, sinjalizuesit e shkeljeve të së drejtës së BE-së dhe personat që kërkojnë njohjen e statusit të aftësisë së kufizuar do të mbeteshin jashtë mbulimit ligjor;
· Procedurat e ngadalta do të vazhdонin të ishin të papërshtatshme për situatat emergjente që kërkojnë mbrojtje të menjëhershme;
· Barra financiare e shpenzimeve kadastrale, noteriale dhe përmbarimore do të rëndonte mbi përfituesit, duke i lënë vendime gjyqësore të pashfrytëzueshme;
· Mungesa e koordinimit ndërinstitucional me njësitë e vetëqeverisjes vendore do të vazhdonte të ulte efektivitetin e sistemit;
· Shqipëria nuk do të përmbushte detyrimet e transpozimit të direktivave të BE-së të parashikuara në Planin Kombëtar për Integrimin Evropian 2024-2026.
Për këto arsye, opsioni i status quo-së është vlerësuar si i papranueshëm për të adresuar problematikat e identifikuara.
Opsioni 1: Vetërregullimi (opsion jo rregullator)
Ky opsion parashikon përmirësimin e zbatimit të kuadrit ekzistues ligjor nëpërmjet masave jo normative, si monitorimi i cilësisë së shërbimit, fushatat e informimit të publikut dhe rritja e kapaciteteve institucionale, pa ndërhyrje në tekstin e ligjit. Ky opsion do të adresonte pjesërisht problemin e nivelit të ulët të informimit të publikut dhe do të përmirësonte koordinimin administrativ ndërmjet institucioneve ekzistuese. Megjithatë, ky opsion paraqet kufizimet e mëposhtme të rëndësishme:
· Nuk mund të zgjerojë kategorinë e përfituesve pa bazë ligjore;
· Nuk mund të krijojë procedura të përshpejtuara me efekt juridik të detyrueshëm;
· Nuk mund të mbulojë shpenzimet kadastrale, noteriale dhe përmbarimore pa parashikim shprehimisht ligjor;
· Nuk mund të plotësojë detyrimet e transpozimit të direktivave të BE-së nëpërmjet masave administrative.
Për këto arsye, ky opsion është vlerësuar si i pamjaftueshëm për arritjen e objektivave të vendosur.
Opsioni 2: Ndryshimi i ligjit nr. 111/2017 (opsioni i preferuar)
Ky opsion parashikon ndërhyrje në ligjin ekzistues nr. 111/2017, duke adresuar shprehimisht problematikat e identifikuara pa e zëvendësuar kuadrin bazë ligjor. Ndërhyrjet kryesore përfshijnë:
· Zgjerimin e kategorive të veçanta përfituese duke përfshirë viktimat e terrorizmit, sinjalizuesit, personat me aftësi të kufizuara dhe komunitetin rom e egjiptian;
· Thjeshtimin e procedurave administrative për ndihmën juridike parësore nëpërmjet vetëdeklarimit të thjeshtuar;
· Krijimin e procedurave të përshpejtuara për rastet emergjente nëpërmjet neneve 20, 22/1;
· Mbulimin e shpenzimeve kadastrale, noteriale, përmbarimore dhe tarifave të ekspertëve gjatë fazës së ekzekutimit;
· Forcimin e specializimit të avokatëve dhe vijueshmërinë e përfaqësimit juridik;
· Përfshirjen e njësive të vetëqeverisjes vendore si aktorë mbështetës në sistemin e ndihmës juridike.
Ky është opsioni i preferuar dhe është një mjet i mjaftueshëm dhe i përshtatshëm, pasi përmes tij arrihen objektivat dhe adresohen problemet që diktojnë nevojën për ndërhyrje dhe paraqet kosto më të ulët. Edhe nga pikëpamja e teknikës legjislative ky opsion është opsioni i preferuar për shkak se nuk parashikohet të kryhen ndryshime që prekin më shumë se 50% të dispozitave të ligjit. 

Opsioni 3: Miratimi i një ligji të ri
Ky opsion parashikon hartimin dhe miratimin e një ligji krejtësisht të ri për ndihmën juridike të garantuar nga shteti, duke zëvendësuar në tërësi ligjin nr. 111/2017. Pavarësisht kësaj, ky opsion paraqet një sërë pengesash të rëndësishme:
· Kërkon kosto ndjeshëm më të larta hartimi, konsultimi dhe zbatimi krahasuar me opsionin 2;
· Kërkon një periudhë të gjatë përgatitjeje që do të vononte zgjidhjen e problemeve të identifikuara;
· Përfitimet e pritshme do të ishin të njëjta me ato të opsionit 2, por me kosto dhe rreziqe zbatimi ndjeshëm më të larta.
Për këto arsye, ky opsion është vlerësuar si i pajustifikueshëm nga pikëpamja e proporcionalitetit të ndërhyrjes dhe efikasitetit në përdorimin e burimeve publike.
Vlerësimi i opsioneve/analizimi i ndikimeve     
1. [bookmark: _Hlk506916825]Identifikoni grupet e prekura.
1. Identifikoni llojet e ndikimeve për secilin grup të prekur, bëni dallimin midis ndikimeve të drejtpërdrejta dhe jo të drejtpërdrejta.
1. Për ndikimet e drejtpërdrejta:
2. Përshkruani nga ana cilësore ndikimet e drejtpërdrejta mbi grupet e prekura.
2. Analizoni nga ana sasiore ndikimet më të rëndësishme të drejtpërdrejta.
2. Përcaktoni vlerën monetare të ndikimeve më të rëndësishme të drejtpërdrejta aty ku është e mundur (përdor tabelën në Aneksin 2/a të këtij dokumenti).
2. Analizoni ndikimin mbi ndërmarrjet e vogla dhe të mesme (nëse ka).
1. Për ndikimet jo të drejtpërdrejta:
3. Përshkruani nga ana cilësore ndikimet jo të drejtpërdrejta mbi grupet e prekura.
3. Analizoni ndikimin mbi konkurrencën.  
1. [bookmark: _Hlk221096399]Diskutoni kufizimin e analizës:
4. [bookmark: _Hlk506917230]Jepni supozimet në të cilat janë bazuar parashikimet dhe risqet, të cilave ato u nënshtrohen.
4. Tregoni se çfarë mund të pengojë realizimin e përfitimeve, të rrisë kostot ose të sjellë pasoja të papritura.
1. Përmblidhni vlerësimin e opsioneve:
5. Paraqisni një pasqyrë përmbledhëse të të gjitha ndikimeve të opsioneve të analizuara.
5. Shpjegoni se si ndikimet e të gjitha opsioneve të analizuara krahasohen me njëra-tjetrën.
5. [bookmark: _Toc506919738]Paraqisni përllogaritjet më të mira të përgjithshme neto të ndikimit me vlerë monetare të përcaktuar për çdo opsion (përdor tabelën në Aneksin 2/b të këtij dokumenti).

[bookmark: _Hlk221095595]Projektligji shtrin efektet e tij mbi një sërë subjektesh juridike dhe institucionale, të cilat preken në mënyra dhe shkallë të ndryshme nga ndryshimet normative të propozuara. Grupet e prekura nga opsioni 2 janë qytetarët/përfituesit e ndihmës juridike të garantuar nga shteti, qeveria dhe institucionet publike, avokatët që ofrojnë shërbime në kuadër të ndihmës juridike, gjykatat dhe shërbimi përmbarimor.

Qytetarët/Përfituesit e ndihmës juridike të garantuar nga shteti:
Ndikimet e drejtpërdrejta për qytetarët janë: 
1. Përmirësim i aksesit efektiv në drejtësi dhe në ndihmë juridike për personat me të ardhura dhe pasuri të pamjaftueshme;
2. Ulje e barrës financiare për përfituesit e ndihmës juridike, përfshirë mbulimin e shpenzimeve kadastarle, noteriale dhe të ekspertëve në fazën e ekzekutimit të vendimeve gjyqësore;
3. Forcim i garancive procedurale për përfituesit e ndihmës juridike, nëpërmjet garantimit të së drejtës për të kërkuar zëvendësimin e avokatit të caktuar.

[bookmark: _Toc506919739][bookmark: _Hlk230938948]Ndikimi jo i drejtpërdrejtë për qytetarët/përfituesit e ndihmës juridike të garantuar nga shteti lidhet me rritjen e besimit në sistemin e drejtësisë dhe efektet pozitive shoqërore afatgjata. Nuk parashikohen ndikime mbi konkurrencën.


Qeveria dhe Institucionet Publike:
Ndikimet e drejtpërdrejta për qeverinë dhe institucionet publike janë: 
1. Për DNJF-në, ndikimi i drejtpërdrejtë lidhet me zgjerimin e kompetencave të saj.
2. Për njësitë e vetëqeverisjes vendore, ndikimi i drejtpërdrejtë lidhet me detyrimet e reja të informimit dhe koordinimit.
3. Progres në përmbushjen e detyrimeve të integrimit evropian dhe të përafrimit të legjislacionit me acquis të BE-së.
4. Efekte financiare në buxhetin e shtetit duke qenë se do të zgjerohet kategoria e përfituesve të ndihmës juridike dhe mbulimit të shpenzimeve përkatëse.

[bookmark: _Hlk221090359]Ndikimet jo të drejtpërdrejta për qeverinë dhe institucionet publike janë:
1. Forcimi i rolit social të njësive të vetëqeverisjes vendore.
2. Nevoja për rritjen e kapacitetit institucional trritjen e kapacitetit institucional të DNJF-së.
Nuk parashikohen ndikime mbi konkurrencën.

Avokatët që ofrojnë shërbime në kuadër të ndihmës juridike
Ndikimet e drejtpërdrejta për avokatët që ofrojnë shërbime në kuadër të ndihmës juridike janë:
1. Rritje e kërkesës për shërbimet e avokatëve për shkak të zgjerimit të kategorive të përfituesve.
2. Përmirësim i standardeve profesionale dhe i transparencës në përfaqësimin ligjor për shkak të mundësisë për zëvendësimin e avokatit .
3. Detyrimi për trajnim dhe specializim.

Ndikimet jo të drejtpërdrejta për avokatët që ofrojnë shërbime në kuadër të ndihmës juridike janë:
1. Rritje e cilësisë së përfaqësimit juridik dhe e mbrojtjes së të drejtave të klientëve.

Nuk parashikohen ndikime mbi konkurrencën.

Gjykatat dhe shërbimi përmbarimor: 
Ndikimet e drejtpërdrejta për gjykatat dhe shërbimin përmbarimor janë: 
1. Rritje e efikasitetit të proceseve gjyqësore nëpërmjet zgjerimit të aksesit në përfaqësim ligjor, duke mundësuar ekzekutimin më të shpejtë dhe më efektiv të vendimeve gjyqësore për përfituesit e ndihmës juridike falas.
2. Rritje e ngarkesës së punës për gjykatat dhe organet proceduese si pasojë e zgjerimit të kategorive përfituese dhe zbatimit të procedurave të përshpejtuara, e cila kërkon përshtatje organizative dhe vendimmarrje të menjëhershme nga gjyqtari i caktuar.
3. Eliminim i pengesave praktike në realizimin e procedurave përmbarimore nëpërmjet mbulimit të shpenzimeve të ekspertëve gjatë fazës së ekzekutimit, duke mundësuar kryerjen e plotë dhe efektive të veprimeve përmbarimore për përfituesit e ndihmës juridike falas.
4. Forcim i cilësisë së vendimmarrjes gjyqësore dhe reduktim i rrezikut të ankimeve të bazuara në shkelje procedurale, nëpërmjet garantimit të mbrojtjes së të drejtave procedurale të përfituesve gjatë të gjithë procesit gjyqësor dhe përmbarimor.
Ndikime jo të drejtpërdrejta për gjykatat dhe shërbimin përmbarimor janë:
1. Forcim i parimit të shtetit të së drejtës nëpërmjet garantimit të zbatimit efektiv të vendimeve gjyqësore për të gjithë qytetarët, pavarësisht gjendjes së tyre ekonomike, duke reduktuar pabarazinë procedurale midis palëve në proces.
2. Reduktim i barrës administrative, si pasojë e reduktimit të pengesave në ekzekutimin e vendimeve gjyqësore. 
Nuk parashikohen ndikime mbi konkurrencën.

Ndikimi mbi ndërmarrjet e vogla dhe të mesme
Projektligji nuk parashikon ndikime të drejtpërdrejta mbi ndërmarrjet e vogla dhe të mesme. Ndikimi i vetëm i mundshëm indirekt lidhet me avokatët që ushtrojnë veprimtari si subjekte të vogla tregtare dhe që do të nënshtrohen detyrimeve të reja të trajnimit dhe specializimit. Këto detyrime sjellin kosto të moderuara kohore dhe financiare, të cilat kompensohen nga rritja e cilësisë profesionale, zgjerimi i mundshëm i bazës së klientëve dhe stimujt e konkurrencës pozitive të krijuar nga e drejta e re e zgjedhjes së avokatit nga ana e përfituesit.

Kufizimet e analizës
Supozimet:
1. Parashikimet e ndikimeve bazohen në supozimin se numri i përfituesve të ndihmës juridike do të rritet gradualisht pas hyrjes në fuqi të ndryshimeve ligjore.
2. Supozohet që fondet buxhetore të alokuara për ofrimin e ndihmës juridike do të jenë të mjaftueshme për të mbuluar kostot e shtesë të përfaqësimit ligjor dhe të shpenzimeve të ekspertëve.
3. Supozohet se aktet nënligjore të nevojshme për zbatimin e projektligjit do të miratohen brenda afatit tre-mujor të parashikuar shprehimisht nga neni 20 i projektligjit.
4. Avokatët do të pranojnë dhe do të zbatojnë detyrimet e reja të trajnimit dhe specializimit.
Risqet kryesore përfshijnë mungesë të burimeve të mjaftueshme njerëzore ose financiare.
Faktorë që mund të pengojnë realizimin e përfitimeve, të rrisin kostot ose të sjellin pasoja të papritura:
1. Mungesa e ndërgjegjësimit të kategorive të reja përfituese për të drejtat e tyre të reja.
2. Kapacitete të kufizuara administrative që mund të vonojnë zbatimin e procedurave të reja.
3. Faktorë të jashtëm, si rritje e numrit të çështjeve ose kriza ekonomike, që mund të rrisin barrën financiare ose operative mbi institucionet.
Në mënyrë të përmbledhur, konkludohet se opsioni 2 është zgjidhja më e mirë krahasimisht me opsionet e tjera, pasi siguron përfitimet më të mëdha për qytetarët dhe institucionet, forcon të drejtat procedurale, rrit eficiencën e sistemit dhe është më i favorshëm nga pikëpamja financiare. Opsioni 0 dhe 1 nuk adresojnë problematikat kryesore dhe kanë ndikim minimal, ndërsa opsioni 3, megjithëse efektiv, shoqërohet me kosto më të larta pa përfitime të shtuar.
Arsyetimi i opsionit të preferuar 
· Zgjidhni opsionin e preferuar bazuar në analizë.
· Shpjegoni arsyetimin tuaj.

Opsioni i zgjedhur është opsioni nr. 2 që parashikon ndryshimin e ligjit nr. 111/2017 “Për ndihmën juridike të garantuar nga shteti”. Ky është parë si opsioni i preferuar, pasi nëpërmjet ndryshimit dhe shtimit të dispozitave të reja do të bëhej i mundur adresimi i problematikave me qëllim përmirësimin e  rregullave dhe procedurave të legjislacionit aktual për ndihmën juridike të garantuar nga shteti.

Përmes këtij opsioni arrihen objektivat dhe adresohen problemet që diktojnë nevojën për ndërhyrje dhe paraqet kosto më të ulët. Edhe nga pikëpamja e teknikës legjislative ky opsion është opsioni i preferuar për shkak se nuk parashikohet të kryhen ndryshime që prekin më shumë se 50% të dispozitave të ligjit. Ndryshimi i dispozitave aktuale ose shtimi i dispozitave të reja është një mjet i mjaftueshëm dhe i përshtatshëm për adresimin e problemit dhe arritjen e objektivave, pasi problematikat e evidentuara mund të adresohen më së miri me ndryshimet në dispozitat e ligjit në fuqi dhe përfshirjes së dispozitave të reja ku shihet e nevojshme. 

Ruajtja e status quo-s ose ndërhyrja jorregullatore sjell si pasojë që të vijohet me kuadrin ligjor ekzistues e konkretisht me zbatimin e ligjit nr. 111/2017 “Për ndihmën juridike të garantuar nga shteti”. Këto opsione nuk janë të opsione të preferuara sepse nuk mund të adresojnë boshlliqet dhe problemet e evidentuara. Veprimtaritë ndërgjegjësuese të qytetarëve dhe autoriteteve publike me qëllim shmangien e problematikave nuk mund të sjellin rezultatet e dëshiruara. Për këto arsye çdo masë me karakter jorregullator nuk i shërben qëllimit të ndërhyrjes dhe arritjes së objektivave. Krahas kostove që vijnë si rezultat i mosndërhyrjes në ligj, kostot do të shtohen edhe për shkak se, pavarësisht kryerjes së aktiviteteve ndërgjegjësuese apo vetërregullimit, objektivat nuk mund të arrihen. Vlerësohet se sipas këtyre dy opsioneve nuk shënohet ndonjë rritje e nivelit të transparencës dhe as adresim i problematikave të hasura. Sa i përket kostove për qytetarët dhe qeverinë, ato do të jenë të larta dhe eventualisht do të rriten për shkak të mosveprimit. 

Analiza e kosto – përfitimit 
Grupet e prekura nga ndryshimet ligjore janë qytetarët/përfituesit e ndihmës juridike të garantuar nga shteti, qeveria dhe institucionet publike, avokatët që ofrojnë shërbime në kuadër të ndihmës juridike, gjykatat dhe shërbimi përmbarimor.
[bookmark: _Hlk222472076]Sipas Opsionit 0 - Status quo, nuk ka kosto të shtuara monetare për grupet e prekura, pasi nuk kryhet asnjë ndërhyrje dhe situata mbetet e njëjtë. Megjithatë, ky opsion nuk adreson mangësitë e identifikuara në zbatimin e ligjit ekzistues, duke kufizuar aksesin efektiv në drejtësi për personat me të ardhura dhe pasuri të pamjaftueshme dhe për kategoritë vulnerabël. Mungesa e mbulimit të shpenzimeve kadastrale dhe noteriale, tarifës për ekspertë, si dhe tarifave të tjera që paguhen gjatë ekzekutimit të vendimit të ekspertëve, dhe kufizimi i  kategorive të përfituesve krijojnë kosto indirekte për qytetarët dhe rrisin barrën administrative për gjykatat dhe shërbimin përmbarimor.
Sipas Opsionit 1 - Vetërregullimi, kostot financiare nuk rriten por qytetarët do të vazhdojnë të përballen me vështirësi në aksesin në ndihmën juridike, dhe efektiviteti i sistemit mbetet i kufizuar dhe nuk evidentohet përfitim. 
Sipas Opsionit 2 - Ndryshimi i ligjit nr.111/2017, kostot e drejtpërdrejta të zbatimit të Opsionit 2 ndahen në tre kategori kryesore.
Kategoria e parë përfshin kostot për mbulimin e kategorive të reja përfituese. Shtimi i kategorive të reja si viktimat e terrorizmit, sinjalizuesit, personat me aftësi të kufizuara dhe komuniteti rom e egjiptian do të sjellë kosto shtesë të lidhura me shpërblimin e avokatëve të caktuar për përfaqësimin e këtyre kategorive. Vlera e saktë e këtyre kostove varet nga numri i kërkesave të pranuara nga kategoritë e reja, i cili do të bëhet i njohur vetëm pas hyrjes në fuqi të ligjit dhe mbledhjes së të dhënave bazë nga DNJF-ja. Këto kosto parashikohen të përfshihen brenda buxhetit ekzistues të Ministrisë së Drejtësisë.
Kategoria e dytë përfshin kostot për mbulimin e shpenzimeve kadastrale, noteriale dhe të ekspertëve gjatë fazës së ekzekutimit. Këto shpenzime përbëjnë një nga risitë kryesore financiare të projektligjit dhe lidhen drejtpërdrejt me numrin e çështjeve që arrijnë në fazën e ekzekutimit. Edhe këtu vlerat e sakta monetare do të përcaktohen pas mbledhjes së të dhënave bazë, por vlerësohen si të moderuara dhe proporcionale, duke pasur parasysh se numri i çështjeve me ekzekutim të titulli ekzekutiv për përfituesit e ndihmës juridike dytësore është i kufizuar dhe i parashikueshëm.
Kategoria e tretë përfshin kostot administrative të zbatimit, të cilat lidhen me miratimin e akteve nënligjore, trajnimin e avokatëve, përgatitjen e formularëve standardë dhe sistemet e monitorimit. Këto kosto lidhen kryesisht me fazën e zbatimit fillestar të ligjit, dhe vlerësohen si minimale në raport me përfitimet afatgjata të pritshme.

Sipas Opsionit 3 - Ligj i ri, kostoja përfshin gjithçka nga Opsioni 2, por shtohen edhe shpenzime të tjera për hartimin e një ligji tërësisht të ri, krijimin e grupeve të punës, shpërblimin e ekspertëve, dhe asistencën e partnerëve ndërkombëtarë. Ndërkohë, përfitimet janë të njëjta si opsioni 2, gjë që e bën këtë opsion më të shtrenjtë pa shtuar vlera të reja.
Përfitimet lidhen me përmirësimin e aksesit në drejtësi, rritjen e mbrojtjes procedurale për qytetarët, eficiencën e gjykatave dhe shërbimin përmbarimor, si dhe forcimin e standardeve ligjore dhe të drejtave themelore. Për nga natyra e tyre, këto përfitime nuk mund të monetizohen dhe si rrjedhojë analiza kosto–përfitimit nuk mund të kryhet në terma eksakt monetar, por bazuar në vlerësimin cilësor të ndikimeve për grupet e prekura.
Analiza e kosto – efektivitetit

Sipas analizës së kosto - efektivitetit opsionet nr. 0 dhe nr. 1 janë opsionet me më shumë kosto. Sipas opsionit 0 nuk ndërhyhet me ndryshim politike çka sjell si kosto vazhdimësinë e vakumit ligjor. Kjo kosto do të rëndojë mbi të gjitha grupet e prekura. I njëjti argument vlen edhe për opsionin nr. 1, i cili nuk mund të adresojë një nga problemet kryesore qe lidhet me ndërhyrjen në ligj për të shmangur vakumin ligjor dhe adresimin e problematikave. Kjo kosto do të rëndojë mbi të gjitha grupet e prekura dhe në veçanti mbi qeverinë dhe DNJF. 

Opsioni nr. 2 sjell koston më të ulët pasi ajo përbëhet nga pagat e avokatëve të caktuar për ofrimin e ndihmës juridike dytësore dhe shpenzimet për mbulimin e kostove për mbulimin e shpenzimeve kadastrale, noteriale dhe të ekspertëve gjatë fazës së ekzekutimit për përfituesit e ndihmës juridike falas dhe njëkohësisht garanton përmbushjen e objektivave të analizuar më sipër.

Opsioni nr. 3 është më i kushtueshëm se opsioni nr. 2 për shkak se përveç kostos së sipërcituar, kërkon buxhet shtesë për të hartuar një ligj tërësisht të ri që lidhen me shpërblimin e ekspertëve që do të hartojnë projektligjin, organizimin e tryezave të konsultimit, asistencën e partnerëve ndërkombëtarë, etj.

Analiza me shumë kritere
Kriteret për vlerësimin e opsioneve dhe pesha e secilit sipas rëndësisë relative:
· Zgjerimi i kategorive të veçanta përfituese duke mbuluar viktimat e terrorizmit, sinjalizuesit, personat me aftësi të kufizuara dhe komunitetin rom e egjiptian -5
· Thjeshtimi i procedurave administrative për përfitimin e ndihmës juridike parësore duke reduktuar barrën për kërkuesit - 4
· Zgjerimi i mbulimit të shpenzimeve të domosdoshme kadastrale, noteriale dhe përmbarimore në fazën e ekzekutimit - 5
· Harmonizimi i legjislacionit kombëtar me standardet dhe direktivat e BE-së nëpërmjet adresimit të boshlliqeve të identifikuara - 5
Shkalla e performancës është nga 0 në 5, ku 0 përfaqëson opsionin më pak të preferuar dhe 5 atë më të preferuarin.

	Kriteret
	Pesha
	Opsioni 0
	Opsioni 1
	Opsioni 2
	Opsioni 3

	Zgjerimi i kategorive të veçanta përfituese duke mbuluar viktimat e terrorizmit, sinjalizuesit, personat me aftësi të kufizuara dhe komunitetin rom e egjiptian
	5
	0 (0)
	0 (0)
	5 (25)
	5 (25)

	Thjeshtimi i procedurave administrative për përfitimin e ndihmës juridike parësore duke reduktuar barrën për kërkuesit
	4
	0 (0)
	 1(4)
	4 (16)
	4 (16)

	Zgjerimi i mbulimit të shpenzimeve të domosdoshme kadastrale, noteriale dhe përmbarimore në fazën e ekzekutimit
	5
	1 (5)
	2 (10)
	5 (25)
	5 (25)

	Harmonizimi i legjislacionit kombëtar me standardet dhe direktivat e BE-së nëpërmjet adresimit të boshlliqeve të identifikuara
	5
	0 (0)
	1 (5)
	3 (15)
	3 (15)

	Kosto - efektiviteti
	3
	0 (0)
	0 (0)
	4 (12)
	2 (6)

	Pikët
	22
	5
	19
	93
	87



Sipas analizës me shumë kritere, ndryshimi i ligjit për ndihmën juridike të garantuar nga shteti (opsioni 2)  merr më shumë pikë dhe për këtë shkak është vlerësuar si opsioni i preferuar.
Masat ligjore të propozuara (Opsioni nr. 2)  prodhojnë një kosto të identifikueshme dhe të matshme, por njëkohësisht prodhojnë edhe një fluks përfitimesh që në të tre skenarët e krahasimit rezulton më i lartë se versioni qendror i kostove. Në testin e stresit pesimist, raporti përfitim–kosto mbetet mbetet 1,09. Në rastin bazë ai  është  1,14, ndërsa në rastin  optimist  arrin 1,18. Kjo do të thotë se, edhe në një lexim të kujdesshëm dhe konservator, paketa e ndryshimeve ligjore sjell dhe ruan një bilanc pozitiv ekonomik dhe social.
Masat e propozuara kanë gjasa të gjenerojne  vlerë publike më të lartë se kostoja e saj. Kjo vlerë publike përfshin jo vetëm kursime monetare të drejtpërdrejta, por edhe lehtësim të barrës së përdoruesit, shmangie të përshkallëzimit ligjor të kushtueshëm, rritje të efikasitetit procedural dhe përmirësime më të gjera sociale që në pjesën më të madhe janë lënë jashtë monetizimit të plotë në model (për shkak të të dhënave të pamjaftueshme) . Për këtë arsye, rezultati i krahasm perfitimeve duhet të interpretohet si një vlerësim minimal i përfitimit potencial të reformës që priten të jenë mëdha nëse aplikohen.
Në terma praktikë, dokumenti mbështet përfundimin se paketa e ndryshimeve të propozuara (Opsioni nr. 2) mund të justifikohet jo vetëm mbi baza normative dhe sociale, por edhe mbi baza të arsyeshme ekonomike. 
Çështje të zbatimit
Shpjegoni se cila strukturë do të jetë përgjegjëse për zbatimin e opsionit të zgjedhur.
Shpjegoni pengesat e mundshme për zbatimin e opsionit të zgjedhur.
Përshkruani masat që do të ndërmerren gjatë zbatimit për të arritur qëllimet e politikës.
[bookmark: _Toc465267003]
Institucionet përgjegjëse për zbatimin e opsionit të preferuar janë: 
· Ministria e Drejtësisë mban përgjegjësinë kryesore për zbatimin e projektligjit, duke koordinuar të gjithë aktorët institucionalë të përfshirë dhe duke miratuar aktet nënligjore të nevojshme brenda tre muajve nga hyrja në fuqi e ligjit. 
· Drejtoria e Ndihmës Juridike Falas përbën strukturën operative kryesore të zbatimit, duke administruar sistemin e ndihmës juridike të garantuar nga shteti, monitoruar zbatimin e dispozitave të reja, informuar dhe ndërgjegjësuar publikun dhe subjektet përfituese, si dhe ushtruar kompetencat e zgjeruara të ankimit ndaj vendimeve të pabazuara të pranimit të kërkesave.
· Dhoma Kombëtare e Avokatisë, në bashkëpunim me DNJF-në, mban përgjegjësinë për organizimin e programeve të trajnimit të vazhdueshëm dhe specializimit të avokatëve që ofrojnë ndihmë juridike dytësore, miratimin e akteve trajnuese me udhëzim të përbashkët me Ministrin e Drejtësisë dhe administrimin e listave të specializuara të avokatëve për kategori të veçanta çështjesh.
· Gjykatat dhe organet proceduese mbajnë përgjegjësinë për shqyrtimin e kërkesave për ndihmë juridike dytësore, zbatimin e procedurës së përshpejtuar për rastet emergjente dhe caktimin e menjëhershëm të avokatit në rastet e parashikuara nga nenet 20, 22/1 të projektligjit.
· Këshilli i Lartë Gjyqësor mban përgjegjësinë për miratimin e formatit standard të vendimit për caktimin e avokatit në rastet e procedurës së përshpejtuar, brenda tre muajve nga hyrja në fuqi e ligjit.
· Njësitë e vetëqeverisjes vendore kontribuojnë në funksionimin e sistemit nëpërmjet informimit të publikut, vënies në dispozicion të dokumentacionit brenda fushës së tyre të përgjegjësisë dhe bashkërendimit me shërbimet sociale dhe institucionet përgjegjëse për ndihmën juridike.
· Agjencia Shtetërore e Kadastrës dhe dhomat vendore të noterisë mbajnë përgjegjësinë për vënien në dispozicion të akteve kadastrale dhe noteriale të nevojshme pa pagesë për përfituesit e ndihmës juridike dytësore, në bazë të urdhrit të gjykatës.
Pengesat: Zbatimi i Opsionit 2 mund të ndeshë një sërë pengesash praktike dhe institucionale që duhen parashikuar dhe adresuar paraprakisht.
Pengesa e parë dhe më e rëndësishme lidhet me rrezikun e vonesave në miratimin e akteve nënligjore brenda afatit tre-mujor të parashikuar nga neni 20 i projektligjit. Mungesa e formularëve të standardizuar, listave të dokumenteve justifikuese dhe procedurave standarde të pagesës do të pengonte zbatimin efektiv të dispozitave të reja edhe pas hyrjes zyrtare në fuqi të ligjit, duke krijuar një boshllëk procedural në periudhën e tranzicionit.
Pengesa e dytë lidhet me kapacitetin e kufizuar institucional të DNJF-së dhe gjykatave për të trajtuar ngarkesën e shtuar që vjen nga kategoritë e reja përfituese dhe procedurat e reja të përshpejtuara. Mungesa e burimeve njerëzore të specializuara, veçanërisht për trajtimin e rasteve emergjente, mund të pengojë zbatimin efektiv të procedurave të reja dhe të ulë cilësinë e shërbimit të ofruar.
Pengesa e tretë lidhet me rezistencën e mundshme institucionale të Agjencisë Shtetërore të Kadastrës dhe dhomave vendore të noterisë ndaj detyrimeve të reja të vënies në dispozicion të akteve pa pagesë. Në mungesë të një mekanizmi të qartë kompensimi ose financimi shtesë për këto institucione, ekziston rreziku i zbatimit jo të plotë ose të vonuar të këtij detyrimi.
Pengesa e katërt lidhet me nivelin e ulët të ndërgjegjësimit të kategorive të reja përfituese për të drejtat e tyre të reja. Nëse grupet vulnerabël, veçanërisht komuniteti rom e egjiptian dhe viktimat e terrorizmit nuk informohen në mënyrë efektive dhe në kohë, ndikimi real i ndryshimeve do të mbetet i ulët pavarësisht bazës normative të krijuar.
Masat që do të ndërmerren gjatë zbatimit për arritjen qëllimeve të politikës janë: 
· hartimi i dispozitave për ndryshimin e ligjit për ndihmën juridike të garantuar nga shteti dhe miratimi i projekt-ligjit;
· miratimi i akteve nënligjore brenda afatit tre-mujor të parashikuar nga neni 20 i projektligjit;
· organizimin e fushatave të informimit dhe ndërgjegjësimit të drejtuar specifikisht tek kategoritë e reja përfituese, nëpërmjet kanaleve institucionale, mediave dhe rrjeteve të organizatave të shoqërisë civile që punojnë me grupet vulnerabël;

1. Jepni një përshkrim të përmbledhur të masave të monitorimit dhe të vlerësimit.
2. Identifikoni kriteret/treguesit për të matur arritjen e objektivave ose progresin drejt tyre.
Monitorimi dhe vlerësimi i zbatimit të projektligjit do të kryhen nga Ministria e Drejtësisë dhe Drejtoria e Ndihmës Juridike Falas. Procesi përfshin mbledhjen periodike vjetore të statistikave mbi ofrimin e ndihmës juridike dhe ekzekutimin e vendimeve gjyqësore, vlerësimin e zbatimit të të drejtave të përfituesve, si dhe rishikimin e përputhshmërisë së legjislacionit kombëtar me standardet dhe direktivat e BE-së. Analiza e këtyre të dhënave do të shërbejë për të identifikuar sfidat e zbatimit dhe për të përmirësuar efektivitetin e masave të reja ligjore.
Treguesit për arritjen e objektivave ose progresin drejt tyre janë:
Objektivi 1: Zgjerimi i kategorive të veçanta përfituese
· Numri i kërkesave të pranuara nga kategoritë e reja përfituese çdo vit pas hyrjes në fuqi të ligjit;
· Numri i personave nga komuniteti rom e egjiptian që kanë përfituar ndihmë juridike për çështje dokumentacioni dhe regjistrimi civil ;
· Numri i viktimave të terrorizmit dhe sinjalizuesve të mbuluar nga sistemi i ndihmës juridike dytësore ;
· Miratimi i formularëve të vetëdeklarimit dhe listave të dokumenteve justifikuese për kategoritë e reja brenda tre muajve nga hyrja në fuqi e ligjit ;
· Numri i fushatave informuese të organizuara për kategoritë e reja përfituese.
Objektivi 2: Thjeshtimi i procedurave administrative për përfitimin e ndihmës juridike
· Koha mesatare e shqyrtimit të kërkesave për ndihmë juridike parësore para dhe pas ndryshimit;
· Numri i kërkesave të refuzuara për shkak të dokumentacionit të pamjaftueshëm krahasuar me periudhën paraardhëse;
· Shkalla e kënaqësisë së kërkuesve me procedurën e aplikimit;
· Miratimi i formularit të ri të vetëdeklarimit të thjeshtuar brenda afatit të parashikuar;
· Numri i ofruesve të ndihmës juridike parësore të trajnuar mbi procedurën e re.
Objektivi 3: Zgjerimi i mbulimit të shpenzimeve kadastrale, noteriale dhe përmbarimore
· Numri i përfituesve që kanë përfituar mbulim të shpenzimeve kadastrale, noteriale dhe përmbarimore çdo vit;
· Vlera totale e shpenzimeve të ekzekutimit të mbuluara nga fondet publike;
· Përqindja e vendimeve gjyqësore të ekzekutuara plotësisht nga përfituesit e ndihmës juridike dytësore pas hyrjes në fuqi të ligjit, krahasuar me periudhën paraardhëse;
· Miratimi i procedurave të pagesës së shpenzimeve të ekspertëve brenda afatit të parashikuar;
· Numri i akteve kadastrale dhe noteriale të vëna në dispozicion pa pagesë nga Agjencia e Kadastrës dhe dhomat e noterisë.
Objektivi 4: Harmonizimi me acquis të Bashkimit Evropian
· Shkalla e përputhshmërisë së kuadrit ligjor vendas me kërkesat e Direktivave të BE e vlerësuar nëpërmjet raporteve periodike të progresit;
· Vlerësimi i Komisionit Evropian mbi shkallën e transpozimit të direktivave përkatëse në raportet vjetore të progresit për Shqipërinë;
· Numri i dispozitave të reja të projektligjit që korrespondojnë drejtpërdrejt me kërkesat e direktivave të BE-së;
· Miratimi i të gjitha akteve nënligjore të parashikuara brenda afateve të përcaktuara nga neni 20 i projektligjit.

Raporti i vlerësimit të ndikimit - Shtojca 2/a

Tabela: Vlera aktuale neto në total (VAN) - kostot dhe përfitimet me vlerë monetare të përcaktuar në lekë e zbritur për 10 vjet (Vlera aktuale e kostos dhe vlera aktuale e përfitimit); krahasuar me status quo-në.    

	 
	 Viti  1 (2026)
	 Viti 2 
(2027)
	 Viti 3 
(2028)
	 Viti 4 
	 Viti 5 
	 Viti 6 
	 Viti 7 
	 Viti 8 
	 Viti 9 
	 Viti 10 

	Faktori zbritës 
	
	
	
	
	
	
	
	
	
	

	Kosto për buxhetin - një herë
	18 012 977 
	18 518 135 
	19 591 829 
	
	
	
	
	
	
	

	Kosto për buxhetin - në vazhdimësi
	
	
	
	
	
	
	
	
	
	

	Kosto për bizneset - një herë 
	-
	-
	-
	-
	-
	-
	-
	-
	-
	-

	Kosto për bizneset - në vazhdimësi
	-
	-
	-
	-
	-
	-
	-
	-
	-
	-

	Kosto për grupet e tjera - një herë
	-
	-
	-
	-
	-
	-
	-
	-
	-
	-

	Kosto për grupet e tjera - në vazhdimësi
	-
	-
	-
	-
	-
	-
	-
	-
	-
	-

	Kosto në total 
	18 012 977 
	18 518 135 
	19 591 829 
	
	
	
	
	
	
	

	Kosto e zbritur= Kosto në total x Faktori zbritës (0.05)
	    18 012 977 
	        17 636 319 
	        17 770 367 
	-
	-
	-
	-
	-
	-
	-

	Përfitimet për buxhetin – një herë
	-
	-
	-
	-
	-
	-
	-
	-
	-
	-

	Përfitimet për buxhetin – në vazhdimësi
	-
	-
	-
	-
	-
	-
	-
	-
	-
	-

	Përfitimet për grupet e tjera – një herë
	18 012 977 
	17 636 319 
	17 770 367 
	-
	-
	-
	-
	-
	-
	-

	Përfitimet për grupet e tjera – në vazhdimësi
	-
	-
	-
	-
	-
	-
	-
	-
	-
	-

	Përfitimet për biznesin – një herë
	-
	-
	-
	-
	-
	-
	-
	-
	-
	-

	Përfitimet për biznesin – në vazhdimësi
	-
	-
	-
	-
	-
	-
	-
	-
	-
	-

	Përfitimet totale
	18 012 977 
	17 636 319 
	17 770 367 
	-
	-
	-
	-
	-
	-
	-


	Përfitimi i zbritur= Përfitimi në total x faktori zbritës (0.05)
	 18 985 017 
	 20 170 813 
	 21 683 597 
	-
	-
	-
	-
	-
	-
	-

	Vlera prezente aktuale e përfitimit në total
	60 839 428 -
	 

	Vlera prezente aktuale e kostos në total
	53 419 662
	 

	Vlera Prezente Neto Aktuale (VAN) = Vlera aktuale e përfitimit në total – Vlera aktuale e kostos në total
	7 419 765
	 



Raporti i vlerësimit të ndikimit - Shtojca 2/b 

Tabelë: Vlera aktuale neto në total e çdo opsioni   

	Opsioni
	Vlera aktuale në lekë
	Vlera aktuale neto në lekë

	
	Kosto
	Përfitimi
	

	Opsioni 1
	0
	0
	0

	Opsioni 2
	53 419 662
	60 839 428
	7 419 765




MINISTËR

[bookmark: _GoBack]Toni Gogu 
image1.emf
Blloku i përfitimit Viti i I Viti i II Viti i III

Totali 3-

vjeçar

A. Kursimet direkte të përdoruesve      5 588 022      6 419 354      7 332 868    19 340 245 

B. Shmangia e përshkallëzimit / dhe 

kostos pasuese

  11 741 538   12 900 036   14 532 697   39 174 271 

C. Efikasiteti i procesit Ndihmës 

Juridike Dytësore

        848 183         954 199     1 030 845      2 833 227 

D. Mbrojtja në rastet urgjente         540 000         585 000         630 000     1 755 000 

E. Kursimet e individëve për          267 274         320 765         379 756         967 794 

Totali i përfitimeve të monetizuara 18 985 017   21 179 354   23 906 166   64 070 537  


image2.emf
Kodi ekonomik Përshkrimi Viti I  Viti II Viti III Total 

230 Aktive të qëndrueshme 2 500 000     2 000 000     2 000 000     6 500 000    

231 Aktive jomateriale -               -               -               -              

600 Paga 7 386 756     7 912 693     8 476 077     23 775 527  

601 Sigurime shoqërore 1 202 495     1 288 113     1 379 827     3 870 435    

602 Mallra dhe shërbime 4 523 725     4 821 328     5 140 086     14 485 139  

604

Transferta korrente të 

brendshme për OJF-të 2 400 000     2 496 000     2 595 840     7 491 840    

TOTAL 18 012 977   18 518 135   19 591 829   56 122 941  


image3.emf
Blloku i përfitimit 2026 2027 2028

Totali 3-

vjeçar

A. Kursimet direkte të përdoruesve      5 588 022      6 419 354      7 332 868    19 340 245 

B. Shmangia e përshkallëzimit / dhe 

kostos pasuese

  11 741 538   12 900 036   14 532 697   39 174 271 

C. Efikasiteti i procesit Ndihmës 

Juridike Dytësore

        848 183         954 199     1 030 845      2 833 227 

D. Mbrojtja në rastet urgjente         540 000         585 000         630 000     1 755 000 

E. Kursimet e individëve për          267 274         320 765         379 756         967 794 

Totali i përfitimeve të monetizuara 18 985 017   21 179 354   23 906 166   64 070 537  


image4.emf
Kodi Masa Kodi 

ekonomik

Kla

Totali 2026 Totali 2027 Totali 2028

M1 Edukimi ligjor i publikut dhe ndërgjegjësimi 602

03

                   400 000                   400 000                    400 000 

M2 Koordinimi i referimit në nivel vendor me NJQV 602

03

                            -                                -                               -   

M3 Thjeshtimi i procedurave të ndihmës juridike parësore 600

03

                            -                                -                               -   

M4 Zgjerimi i mbulimit të ndihmës juridike parësore 600

03

                8 589 252                9 200 806                  9 855 904 

M5 Zgjerimi i mbulimit të ndihmës juridike dytësore 602

03

                1 809 585                1 938 428                  2 076 444 

M6 Procedura e përshpejtuar për mbrojtje civile urgjente 602

03

                     72 000                     81 120                      90 854 

M7 Shpenzime të kufizuara kadastrale/noteriale dhe ekspertë të 

detyrueshëm

602

033

                1 686 049                1 806 096                  1 934 690 

M8 Lista të specializuara të avokatëve dhe sigurimi i cilësisë 602

03

                   556 091                   595 684                    638 097 

M9 Mbështetje e synuar për OJF-të dhe vijimësi shërbimi 604

033

                2 400 000                2 496 000                  2 595 840 

M10 Aktive të qëndrueshme për regjistër pagese dhe monitorim 230

033

                2 500 000                2 000 000                  2 000 000 

Total  18 012 977                18 518 135               19 591 829               


